ELŐTERJESZTÉS

Velem községi Önkormányzat Képviselő-testülete

2019. július 17-i rendkívüli ülése

2. napirendi pontjához

**Tisztelt Képviselő-testület!**

Szél Józsefné Polgármester asszony a 2014. évi március 9-i időközi választáson, majd az azt követő 2014. évi október 12-i önkormányzati képviselők választásán került megválasztásra, azóta látja el folyamatosan a polgármesteri tisztséggel kapcsolatos feladatait. Az eltelt időszakban vezetésével Velem községi Önkormányzat (a továbbiakban: Önkormányzat) mindvégig eredményesen gazdálkodott. Ez köszönhető Polgármester asszony mellett Szabó Zoltán Alpolgármester úrnak is, akinek a 2014. évi önkormányzati választáson szavazott bizalmat a település lakossága.

2019. év első félévre is a hatékony gazdálkodás jellemző, az Önkormányzat a bevételeit az előirányzatoknak megfelelően teljesítette, mely bevételek fedezetet nyújtanak a kiadások időarányos teljesítéséhez.

A település vezetői bizonyították az évek alatt, hogy az eredményes gazdálkodás mellett, és annak érdekében is fontos számukra a településen a közösségi élet szervezése, legyen szó akár a Velemi Gesztenyenapokról, vagy az évről évre sikeresebb Velemi Falunapról. Polgármester asszony és Alpolgármester úr is jelentős szerepet vállalnak a rendezvények szervezésében és lebonyolításában, és úgy gondolom, hogy lelkiismeretes munkájuk és hozzáállásuk nagyban hozzájárul a rendezvények sikeréhez.

Az idei évben is megrendezésre kerülő Velemi Gesztenyenapok előkészületeiben is a tőlük megszokott szorgalommal veszik ki részüket.

Leírtakra tekintettel szeretném kérni a tisztelt Képviselő-testületet, hogy a Polgármester Asszonyt és Alpolgármester Urat, elismerve az elmúlt években végzett munkájukat, az eredményes gazdálkodást és a település érdekében végzett tevékenységüket 2019. évben jutalomban részesítse.

A közszolgálati tisztviselők jogállásáról szóló 2011. évi CXCIX. törvény (a továbbiakban: Kttv.) 225/H. § (1) bekezdése lehetőséget ad arra, hogy képviselő-testület határozatával jutalmat állapítson meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hathavi összegét. Tekintettel arra, hogy a polgármesteri tisztség év közben megszűnik a Kttv. 225/H. § (2) bekezdése értelmében az (1) bekezdésben meghatározott jutalom időarányos része állapítható meg.

A Kttv. 225/K. § (1) bekezdése kimondja, hogy polgármesteren az alpolgármestert is érteni kell, így a hivatkozott rendelkezés az alpolgármester jutalmának megállapítására is vonatkozik.

A polgármesterek, társadalmi megbízatású polgármesterek, valamint a társadalmi megbízatású alpolgármesterek illetményére vonatkozó szabályokat pedig Magyarország helyi önkormányzatairól szóló 2011. évi CLXXXIX. törvény 71. §-a, valamint 80.§ (2) bekezdése szabályozza.

A társadalmi megbízatású polgármester havonta a polgármester illetménye 50%-ával megegyező tiszteletdíjra, valamint tiszteletdíjának 15%-ában meghatározott összegű költségtérítésre jogosult. A társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester havonta tiszteletdíjának 15%-ában meghatározott összegű költségtérítésre jogosult.

A leírtak alapján Velem község társadalmi megbízatású polgármesterének havi tiszteletdíja bruttó 134.600.- Ft, társadalmi megbízatású alpolgármesterének havi tiszteletdíja pedig bruttó 121.100.- Ft.

Kérem a tisztelt Képviselő-testületet, hogy amennyiben javaslatommal egyetértenek Szél Józsefné és Szabó Zoltán részére a hivatkozott törvényi rendelkezéseknek megfelelően a határozati javaslatokban rögzített jutalom megállapításáról dönteni szíveskedjenek.

A megállapított jutalom és annak járulékaira a 2019. évi tartalék nyújtana fedezetet.

Kérem a Tisztelt Képviselő-testületet az előterjesztést megtárgyalni, a határozati javaslatot elfogadni szíveskedjenek!

Velem, 2019. július 15.

 **Dr. Zalán Gábor**

 ***jegyző***

1. **HATÁROZATI JAVASLAT**

Velem községi Önkormányzatának Képviselő-testülete Szél Józsefné társadalmi megbízatású polgármester részére megbízatása idején a település érdekében végzett munkája és az eredményes gazdálkodás elismeréseként a közszolgálati tisztviselőkről szóló 2011. évi CXCIX. törvény 225/H. § (1) bekezdése alapján három havi tiszteletdíjának megfelelő összegű jutalmat állapít meg 2019. évben, a 2019. évi tartalék terhére.

**Felelős:** Dr. Zalán Gábor jegyző

**Határidő:** azonnal

1. **HATÁROZATI JAVASLAT**

Velem községi Önkormányzatának Képviselő-testülete Szabó Zoltán társadalmi megbízatású alpolgármester részére megbízatása idején a település érdekében végzett munkája és az eredményes gazdálkodás elismeréseként a közszolgálati tisztviselőkről szóló 2011. évi CXCIX. törvény 225/H. § (1) bekezdése, valamint 225/K. § (1) bekezdése alapján három havi tiszteletdíjának megfelelő összegű jutalmat állapít meg 2019. évben, a 2019. évi tartalék terhére.

**Felelős:** Dr. Zalán Gábor jegyző

**Határidő:** azonnal